钦定古今图书集成/明伦汇编/官常典/第771卷 > 册府元龟 > 百里傒
## 钦定古今图书集成/明伦汇编/官常典/第771卷 > 册府元龟 > 百里傒

按《左传》，僖公十三年冬，晋荐饥，使乞籴于秦。秦伯谓
百里：“与诸乎？”对曰：“天灾流行，国家代有，救灾恤邻，道
也。行道有福。”秦于是乎输粟于晋，自雍及绛相继，命
之曰汎舟之役。

按《史记秦本纪》：缪公五年，晋献公灭虞、虢，虏虞君与
其大夫百里傒，以璧马赂于虞故也。既虏百里傒，以
为秦缪公夫人，媵于秦。百里傒亡秦走宛，楚鄙人执
之。缪公闻百里傒贤，欲重赎之，恐楚人不与，乃使人
谓楚曰：“吾媵臣百里傒在焉，请以五羖羊皮赎之。”楚
人遂许与之。当是时，百里傒年已七十馀，缪公释其
囚，与语国事。谢曰：“臣亡国之臣，何足问？”缪公曰：“虞君
不用子故亡，非子罪也。”固问，语三日，缪公大说，授之
国政，号曰五羖大夫。百里傒让曰：“臣不及臣友蹇叔，
蹇叔贤而世莫知，臣常游困于齐而乞食。”“人蹇叔
收臣，臣因而欲事齐君。无知蹇叔止臣，臣得脱齐难，
遂之周。周王子颓好牛，臣以养牛干之。及颓欲用臣，
蹇叔止臣，臣去，得不诛，事虞君。蹇叔止臣，臣知虞君
不用臣，臣诚私利，禄爵，且留。再用其言得脱。一不用，
及虞君难，是以知其贤。”于是缪公使人厚币迎蹇叔，
以为上大夫。九年，晋献公卒，夷吾使人请秦，求入晋，
于是缪公许之，使百里傒将兵送夷吾。十二年，晋旱，
来请粟。丕豹说缪公勿与，因其饥而伐之。缪公问百
里傒，傒曰：“夷吾得罪于君，其百姓何罪？”于是用百里
傒言，卒与之粟，以船漕车转，自雍，相望至绛。三十二
年冬，晋文公卒。郑人有卖郑于秦，曰：“我主其城门，郑
可袭也。”缪公问蹇叔、百里傒，对曰：“经数国千里而袭
人，希有得利者。且人卖郑，庸知我国人不有以我情
告郑者乎？不可。”缪公曰：“子不知也，吾已决矣。”遂发兵，
使百里傒、子孟明视蹇叔、子西乞术及白乙丙将兵
行日，百里傒、蹇叔二人哭之。缪公闻，怒曰：“孤发兵，而
子沮哭吾军，何也？”二老曰：“臣非敢沮君军，军行，臣子
与往。臣老迟还，恐不相见，故哭耳。”二老退，谓其子曰：
“汝军即败，必于殽厄矣。”三十三年春，秦兵遂东，更晋
地。当是时，晋文公丧尚未葬，太子襄公怒曰：“秦侮我
孤，因丧破我滑。”遂墨衰绖，发兵遮秦兵于殽，击之，大
破秦军，无一人得脱者。虏秦三将以归。文公夫人，秦
女也，为秦三囚，将请晋君许之，归秦三将。三将至，缪
公素服郊迎，向三人哭曰：“孤以不用百里傒、蹇叔言，
以辱三子，三子何罪乎？子其悉心雪耻，毋怠！”遂复三
人官秩如故，愈益厚之。三十六年，缪公复益厚孟明
等，使将兵伐晋，乃誓于军曰：“嗟！士卒听无哗，余誓告
汝，古之人谋，黄发番番，则无所过。”以申思不用蹇叔、
百里傒之谋，故作此誓，令后世以记余过。